Sondre båtstrand, MDG: Nei til motorvei. En sammenkobling av ringveiene gjennom Fyllingsdalen vil bidra til massiv økning av biltrafikken og dermed gjøre Fyllingsdalen sentrum til en ny Danmarksplass.

Harald Schjelderup, Ap: Vår viktigste sak i Fyllingsdalen er å bygge et eget kombinert idretts- og kulturhus, samtidig som vi vil oppgradere lekeplasser, friluftsområder og sykkelveier.

Martin Smith-Sivertsen, H: Bybanen er kanskje det beste byutviklingsgrepet vi kan gjøre, og vi har lagt opp til et løp der vi bygger bybane til Fyllingsdalen først, og deretter til Åsane. Et annet viktig prosjekt i Fyllingsdalen er å få til en sykkeltunnel fra Oasen til Minde.

Mikkel Grüner, SV: Jeg vil ha et kommunalt kulturhus i Fyllingsdalen. Et hus der mennesker på tvers av aldre, religion og kulturell bakgrunn kan møtes.

Ove Sverre Bjørdal, Sp: Min hjertesak er å bygge kulturhus/idrettshall i Fyllingsdalen. Et kulturhus er viktig for å sikre et godt bomiljø for alle aldersgrupper.

Dag Inge Ulstein, KrF: Jeg vil sikre en trygg og verdig eldreomsorg. Fyllingsdalen forventes å bli den nye «eldrebydelen». Eldre skal oppleve en trygg og verdig alderdom. Rapporter fra sykehjemmene i Bergen viser dessverre alt for utstrakt- og i flere tilfeller helt unødvendig bruk av medisinering.

Tor Woldseth, Frp: Min viktigste sak for Fyllingsdalen er å få på plass et kulturhus. Med nærmere 30.000 innbyggere i Fyllingsdalen, mener jeg det er et sterkt behov for en felles kulturarena. Barn trenger positive arenaer, og det er viktig at frivillige lag og organisasjoner får utfolde seg.

Erlend Horn, V: Venstres viktigste sak for Fyllingsdalen er utbygging av Bybanen. Fyllingsdalen har et veldig godt kollektivtilbud for dem som skal direkte til sentrum, men Bybanen vil knytte Fyllingsdalen nærmere de andre bydelene.

Sofie Marhaug, Rødt: Min viktigste enkeltsak i Fyllingsdalen er å gjennomføre planene om et nytt idretts- og kulturhus. Slike ikke-kommersielle bydelssentre er viktig for å skape en levende bydel.